khistorydata/jeongjo-sjw-relations huggingface dataset:
정조 13년
以正言朴孝成牌不進罷職傳旨傳于洪仁浩曰署前行公已多其例昨有下敎今聞以身未署經不欲當守令署經有此屢違之處義亦足爲說許遞今日政差代待下批一體牌招
정조 13년
以吏曹參議李勉兢牌不進罷職傳旨傳于金履成曰只推更爲牌招
정조 13년
以吏曹參議李勉兢再牌不進罷職傳旨傳于金履成曰只推
정조 13년
有政吏批判書金鍾秀牌不進參判金憙進參議李勉兢牌不進右副承旨金履成進啓曰判書金鍾秀參議李勉兢竝牌不進小臣獨政未安何以爲之敢稟傳曰仍爲之以朴行爲大司諫朴聖泰爲司諫李周顯爲獻納韓大裕爲司僕判官工曹正郞洪復浩戶曹佐郞鄭東閔相換奉常奉事李錫心兼春秋閔師宣單付以崔重圭爲正言
정조 13년
兵批判書具允鈺參判趙鼎鎭參議朴宗岳病參知洪文泳進左副承旨洪仁浩進副司果單曺允亨
정조 13년
傳于金履成曰京畿監司入侍
정조 13년
以園所都監狀啓新備物件卽令各所措備事傳于金載瓚曰神御床則上粧着眞漆風穴着三碌箭則假漆其餘床卓假漆中眞黑漆爲之而阿架床制度勿爲質大令別看役丁遇泰出本爲之朱簾令尙方造送本都監事回諭
정조 13년
以園所都監狀啓鸎峯石子浮出事傳于金載瓚曰卿等以鸎峯江華石物參半取用事昨日未時封發狀啓矣觀此狀辭鸎峯石材之合用不出所料當初石工之暪告者極爲痛駭而浮出之役不可一時小進昨曉以匠手及器械別爲下送使之一邊浮出一邊往言於卿等矣其間果已始役耶鸎峯石雖有白絲紋已有陵役取用之例況顯廟朝亦有詳載儀軌者至於今番以近處石物用於本園尤豈不稀貴乎石材長廣若果合用則魂遊石亦以鸎峯石用之屛風石起盡絲紋尤好石材如又裕餘此亦以鸎峯石中用之如階石莎臺石等物更於近處求覓則豈有不覓之理乎決知其不可覓然後江華石物量宜輸運而魂遊石當用與否卽爲決定後一邊狀啓一邊知委沁都浮石所事回諭今日日氣晴好丁字閣開基果已始役而稍右之制極爲穩當且聞裁穴處封標亦甚穩當都監事事事若意此後惟是穴深一事爲憧憧之端日前詳言於金養直等昨因玆事不得不別遣一人卿等想必承聞營造十尺姑無論土圭十尺亦太過卿等須益念宜淺不宜深寧下過勿令上過之義愼之又愼預加審定事回諭于園所堂上處
정조 13년
傳于金履成曰右副承旨與都監堂上都廳入侍
정조 13년
以正言朴孝成牌不進罷職傳旨傳于鄭大容曰只推更爲牌招
정조 13년
以李埦囚單子傳曰分揀放送
정조 13년
鄭大容以禮曹言啓曰今此遷園時應行祭奠今方磨鍊而取考辛亥年遷陵時謄錄則發引日朝奠兼行於朝上食晝盡停則只設晝停奠而不設晝茶禮矣今亦依此例擧行之意分付何如傳曰允
정조 13년
鄭大容以遷園都監言啓曰卽伏見園所都監狀啓啓下者今日丁字閣開基以奏時官之不爲待令不得始役至有改擇日之擧臣不勝萬萬驚懍之至禮曹則不能詳細文移於都監都監則不能趁卽捧甘於雲觀雲觀則不爲先期整待於園所致使莫重莫大之役未免停退日字事未前有不可置而警禮曹堂上兩都監堂上觀象監提調一倂從重推考此莫非臣不善董飭之罪臣則惶恐待罪之意敢啓傳曰知道卿則勿待罪
정조 13년
洪仁浩以兵曹言啓曰景福宮衛將朱龍森身病猝重勢難供職呈狀乞遞輪番之任不可久曠今姑改差何如傳曰允
정조 13년
己酉七月二十二日辰時上御重熙堂左承旨入侍時左承旨李祖承記事官徐有聞李相璜金祖淳稟事閣臣徐有防以次進伏訖上曰都承旨入侍出榻敎賤臣承命出傳行都承旨金載瓚承命追入有防曰日前戶惠廳錢物之以刷馬駄送者未會減則卽爲上下此後則前期先給事連伏承筵敎而臣以此意昨已枚報惠廳惠廳則當依實數以米磨鍊矣今者契人輩以爲每匹會減只是七斗五升而馬貰價則殆過數兩之餘以此價歇之米報彼高踊之貰其所落本不啻夥然云而呼訴不已故臣細察其事情則誠如渠輩稱冤臣意今番則自惠廳以錢邊從實數上下恐有合於軫念之道故敢此仰達矣上曰依爲之自戶曹下送者自戶曹上下自惠廳下送者亦準此例事分付可也出擧條以吏曹參判金熹違牌傳旨上曰此後吏參除非內閣進式暇外無或違牌雖或違牌政院切勿呼望事分付賤臣承命出傳命載瓚祖承讀公事書判付訖命退諸臣以次退出
정조 13년
己酉七月二十二日申時上御誠正閣都監堂上入侍時右副承旨金履成假注書李海隣記注官金健修記事官李相璜都監堂上鄭昌順以次進伏訖上曰工判進前昌順曰臣聞園所狀啓到院驚惶入來矣上曰此則所失專在園所都監都監旣不知委奏時官何能知時待令乎然至爲狀啓則太張大矣只請罪該監亦足矣昌順曰事係重大狀聞之擧無足怪矣蓋奏時官初無所關於觀象監而渠輩自作一廳擧行誠駭然矣上曰大抵二十六日尤吉於二十二日云今則事勢旣如此更以二十六日爲定好矣上曰左副承旨入侍出榻敎賤臣承命出傳左副承旨洪仁浩進伏命書傳敎曰今番外都監京牌將員役之遠地使役極爲悶念何拘常例點心米則太少此則置之糧饌價每朔量宜加給以示別般軫念之意園所設都監後立撥將吏卒及畿營擧行校卒及水原果川狀啓持來校吏竝區別日字分秩修正御覽成冊畢役後令畿伯且狀啓登聞事令廟堂行會命退諸臣以次退出
정조 13년
行都承旨金載瓚病左承旨李祖承緣故出右承旨李夔坐直左副承旨洪仁浩坐右副承旨金履成坐直同副承旨鄭大容坐注書徐有聞仕一員未差假注書李海隣仕直事變假注書柳師模仕
정조 13년
洪仁浩啓曰大司憲金魯淳執義李運彬掌令李秉喆持平柳畊牌招啓辭未下掌令閔彞顯持平沈能翼在外監察茶時之意敢啓傳曰知道
정조 13년
傳于李夔曰軍士房承旨入侍
정조 13년
傳于洪仁浩曰時囚今日以草記議處照律
정조 13년
李夔啓曰事變假注書柳師模身病猝重勢難察任今姑改差何如傳曰允
정조 13년
以禁府李殷昌原情啓目傳于洪仁浩曰陞資屬耳分揀放送
정조 13년
李祖承以戶曹言啓曰忠淸監司權狀啓內全羅道寶城郡稅穀所載船一隻到舒川郡黑嶼前洋沈掛嶼草而米七百三十三石先爲缷下故運加申飭斯速畢拯事據判下內拯米之弊小民偏苦此與全船臭載有異依洪州例以本色上送如已分給民戶亦依洪州例從便措劃無貽民弊事令戶曹措辭行會此後掛嶼而不臭載者皆用此例與否亦自該曹指一草記稟處仍爲定式事命下矣拯劣米者沈水鉤出之謂拯乾淨執縮之謂劣拯米則改色於敗船地民戶劣米則再徵於穀主官民結法意甚嚴有難輕議至於逢風漂湯掛嶼而不臭載者與鉤出執縮之穀不可比同而同歸拯劣者恐是未遑之典今此指一定式之命寔出於軫沿民之痼瘼祛拯米之德意其在對揚之道宜有矯救之方此後則毋論漕稅船如非全船之致敗於大洋而或掛嶼與巖石者當該地方官星火馳進董飭缷下以本色從便上納裝載官地方官以下論罪一款置之如或多數沈沒已致腐傷者依敗船拯劣米例具格施行仍以此區別定式分付船運諸道何如傳曰允
정조 13년
金履成以禮曹言啓曰取考癸丑遷陵時謄錄則本曹啓曰今此遷陵時大王大妃殿服色以淺淡服磨鍊擧行事定奪自開陵日進御淺淡服似當終三月而除令尙衣院依此擧行何如傳曰允事啓下矣今此遷園時王大妃殿服色亦依此例自開園日進御淺淡服終三月而除令尙衣院擧行何如傳曰允
정조 13년
李夔以備邊司言啓曰嶺湖水操參以沿邑農形民情行否間草記稟處事命下矣三南農形非不豐熟而今年雨水沿邊最甚濱海之邑多有偏被其害者不可以野邑之登稔不念沿邑之災傷詰戎之政年年停廢雖甚可悶民情所關在所當恤嶺南湖南兩道水操竝令停止之意分付道帥臣何如傳曰允
정조 13년
正言崔重圭啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請荐棘罪人時偉亟令王府更加嚴鞫究覈得情夬正王法請新除授獻納李周顯時在全羅道全州地正言金聖準時在京畿楊根地司憲府持平沈能翼時在咸鏡道明川府任所竝斯速乘馹上來事下諭答曰不允下諭事依啓
정조 13년
吏曹判書金鍾秀疏曰伏以臣於頃政以弘文館副校理李埦首擬西學敎授受點矣昨伏見朝紙所出埦以下諭過限被囚蒙放則埦之爲學敎授在於有拿命未就囚之前副擬之申馥亦與埦同特未蒙點矣臣之鄕闇憒憒於是乎盡露無餘矣玆敢短章首實伏乞聖明亟勘臣罪然後西學敎授李埦原望單特命勿施俾存公法焉答曰省疏具悉原望筒勿施卿其勿辭行公
정조 13년
己酉七月二十三日卯時上御誠正閣軍士房承旨入侍時右承旨李夔記事官徐有聞記注官金鳳顯記事官李相璜以次進伏訖上曰禮曹判書入侍出榻敎賤臣承命出與禮曹判書李在簡偕入進伏上曰有何稟達事乎在簡曰今番服制旣奉一依辛亥例磨鍊之成命日前纔已啓下矣係是莫重莫大之典禮故遍考臣曹所在各年謄錄則癸丑遷陵時大王大妃殿各日時至以淺淡服行哭臨之禮服制初無磨鍊之事今此遷園時王大妃殿禮節所當遵用莊烈大妃癸丑前例而緣臣謏陋致有服制磨鍊之擧臣不勝惶悚而原單子中改付標以入何如上曰依爲之出擧條在簡曰外方開閉門延逢六角禁條旣載受敎自開園日至除服日竝爲停廢事知委何如上曰依爲之出擧條在簡曰冬至陳賀及王大妃殿中宮殿誕日陳賀適値緦服未盡之前竝權停何如上曰依爲之出擧條在簡曰取考謄錄則辛亥年遷陵時外官陳慰箋文不爲封進事啓下矣今此遷園時外官進箋陳慰之節當依辛亥例不爲擧行乎上曰依爲之出擧條命書傳敎曰今番旣有公船使用之擧水操勢難如例爲之京畿湖西水操竝令停止事分付嶺湖水操參以沿邑農形民情行否間令廟堂草記稟處命退諸臣以次退出
정조 13년
己酉七月二十三日辰時上御重熙堂左承旨入時時左承旨李祖承假注書李海隣記事官李相璜金祖淳以次進伏訖上曰有司堂上京畿監司入侍出榻敎賤臣承命出與有司堂上徐有隣京畿監司徐有防偕入進伏有隣曰園所都監區劃各軍門米條自京運送水陸俱難且京倉米之下送外邑亦不便當議者或以爲本府所在軍餉米先爲取用自軍門待秋成貿入似好云或以爲依頃日惠廳例以大同全船劃送自軍門還報惠廳似好云或以爲以代錢磨鍊輸送似好云恐不可無指一稟定之擧故敢此仰達矣上曰往復園所都監更爲草記稟處可也出擧條有防曰卽見水原府使所報則廣州一用面外何面移屬便否詢問大小民人亦爲採探物議則皆以爲廣州松洞面與本府十里地好梅節面接壤通境道里便近以此移屬爲好一辭同然云矣邑報邑情旣如此則以松洞面移屬水原之意分付兩邑何如上曰依爲之出擧條有防曰今番水原府移邑時官民所須許多木物不可不軫念永宗鎭有年前未及發賣之風落松其體樣雖不可以棟樑論而其中最大者似或可合於椽木此足爲補用之一端自水原府量宜給價官民從便取用恐合事宜故敢此仰達矣上曰依爲之出擧條有防曰陞戶例於式年抄上故依該營關今方知委各邑矣此時畿民之弊不可不念而宣頭案修整亦係繹騷之端竝令待明秋擧行何如上曰依爲之出擧條命退諸臣以次退出
정조 13년
行都承旨金載瓚坐左承旨李祖承緣故出右承旨趙衍德坐直左副承旨李夔坐右副承旨洪仁浩坐同副承旨金履成坐注書徐有聞仕一員未差假注書李海隣仕直事變假注書朴命燮仕
정조 13년
金履成啓曰同副承旨鄭大容今日不爲仕進卽爲牌招察任何如傳曰許遞前望單子入之待下批牌招察任
정조 13년
傳于金載瓚曰都承旨與都監堂上入侍
정조 13년
以全羅監司狀啓禁衛軍上番時調點營將代行事傳于李夔曰依狀請施行事回諭
정조 13년
傳于金履成曰同副承旨入侍
정조 13년
以全羅監司狀啓咸平等邑人物渰死民家漂壓事傳于李夔曰頹壓民戶若是夥然渰死人還上身布蕩減外中戶新還停退身布蕩減小戶以下還上身布特竝蕩減事回諭
정조 13년
柳師模改差代以朴命燮爲事變假注書
정조 13년
李夔以弘文館言啓曰新除授修撰李龜雲時在慶尙道禮安地經筵入番事緊請斯速乘馹上來事下諭傳曰依啓
정조 13년
李夔以弘文館言啓曰副校理李埦旣已帶職蒙宥卽爲牌招察任何如傳曰允
정조 13년
以副校理李埦牌不進罷職傳旨傳于金履成曰只推
정조 13년
金載瓚以園所都監摠護使意啓曰園所斬草破土今二十六日臣依例除肅拜往來之意敢啓傳曰知道
정조 13년
金履成以都監都提調意啓曰取考各年儀軌則輪板所用黃腸木一立以長生殿所在取用矣今亦依此取用何如傳曰允
정조 13년
金載瓚以長生殿都提調意曰外梓室合木已爲畢役自今日爲始着漆之意敢啓傳曰知道
정조 13년
李夔以觀象監領事提調意啓曰命課學兼敎授成周悳六品遷轉代本學前兼敎授李鼎吉術業頗精可合任使依例差下使之付軍職冠帶常仕何如傳曰允
정조 13년
洪仁浩以義禁府言啓曰時囚今日以草記議處照律事命下矣時囚罪人李尙說吳載重等閪失馬牌特敎申飭之下不能趁限覓納事之稽緩莫此爲甚竝以此照律罪取考律文則大明律制書有違條有曰稽緩制書者一日笞五十每一日加一等罪止杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣李尙說吳載重等各杖一百收贖告身盡行追奪放送金興澤馬牌事體何等至重而不善藏守有此閪失之患事極驚駭以此照律罪取考律文則大明律棄毁制書印信條有曰遺失制書聖旨符驗者杖九十徒二年半大典通編驛馬條有曰馬牌閪失者本罪外加罪推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣金興澤本罪加一等杖一百收贖告身盡行追奪忠淸道淸州牧栗峯驛徒三年定配而以本府議啓內辭意具罪目依例發遣府羅將押送配所何如傳曰允如有功議各減一等
정조 13년
李夔以義禁府言啓曰李尙說吳載重等各杖一百收贖告身盡行追奪金興澤杖一百收贖告身盡行追奪忠淸道淸州牧栗峯驛徒三年定配事照律草記批旨內如有功議各減一等事命下矣李尙說海安君八寸親云議減一等吳載重六代祖定邦扈聖原從功臣云功減一等各杖九十收贖奪告身四等金興澤無功云矣敢啓傳曰知道金興澤則觀於爰辭可知其篤老侍下收贖放送可也
정조 13년
己酉七月二十四日辰時上御重熙堂都承旨入侍時都承旨金載瓚假注書李海隣記注官白慶楷金鳳顯以次進伏訖上命讀公事仍書判付訖命退承史以次退出
정조 13년
行都承旨金載瓚坐左承旨李夔坐右承旨洪仁浩坐直左副承旨金履成奉命在外右副承旨閔台爀坐直同副承旨鄭大容未肅拜注書徐有聞仕一員未差假注書李海隣仕直事變假注書朴命燮仕
정조 13년
金履成以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
金履成啓曰備邊司郞廳來言今日賓廳日次而領議政金熤奉命出去左議政李性源右議政蔡濟恭身病不得來會云矣敢啓傳曰知道
정조 13년
李夔啓曰大司憲金魯淳執義李運彬掌令李秉喆持平柳畊牌招啓辭未下掌令閔彝顯持平沈能翼在外監察茶時之意敢啓傳曰知道
정조 13년
傳于李夔曰左承旨入侍
정조 13년
承旨前望單子入之閔台爀安廷玹落點
정조 13년
洪仁浩啓曰新除授同副承旨安廷玹時在咸鏡道鍾城府任所斯速乘馹上來事下諭何如傳曰許遞前望單子入之待下批牌招察任
정조 13년
傳于洪仁浩曰右承旨入侍
정조 13년
傳于洪仁浩曰坐直承旨與都監堂上都廳入侍
정조 13년
洪仁浩以備遷司言啓曰園所都監區劃各軍門米條運送事依下敎往復園所都監則以爲今審賑廳米旣以全船來納故雖有麤劣者不得不都捧分給於匠募輩而本府餉米乃是還穀比大同尤遜還米之給料非所可論惟是以錢代給稍從優劣以每石五兩代送則探問物情似或願受爲辭矣每石五兩旣是軍門貿米之例而園所都監所報又如此今此各軍門區劃米每石五兩以錢代送事分付園所都監及各軍門何如傳曰允
정조 13년
洪仁浩以兵曹言啓曰新除授阿山萬戶白德最老母今年八十歲法不當遠離赴任呈狀乞遞邊將之親年七十五歲以上者許遞其任已有定式依法典改差何如傳曰允
정조 13년
正言金聖準啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請荐棘罪人時偉亟令王府更加嚴鞫究覈得情快正王法答曰不允
정조 13년
己酉七月二十五日辰時上御重熙堂左承旨入侍時左承旨李祖承記事官徐有聞記注官白慶楷金健修以次進伏訖上曰京畿監司入侍出榻敎賤臣承命出與京畿監司徐有防偕入進伏命書傳敎曰左承旨許遞前望單子入之待下批牌招察任又命書傳敎曰右承旨聞有實病許遞上曰承旨有闕代以閔台爀李敏采出牌事分付可也賤臣承命出傳有防曰水原移邑之新建館廨係是日後行幸時駐蹕之地則事體自別而本府旣鮮匠工畿內又難推移修繕之役無以及時臣意則兩都及湖西接界邑木手石手無論多少隨有起送定色吏星火領付於本府使之趁卽俟役似好故敢此仰達矣上曰依爲之出擧條命退諸臣以次退出
정조 13년
己酉七月二十五日申時上御誠正閣都監堂上入侍時右承旨洪仁浩假注書李海隣記注官白慶楷金健修都監堂上李在簡鄭昌順以次進伏訖在簡曰景慕宮展拜行禮時及出還宮當御白袍而大祭與朔望祭親行時服色攝行時獻官以下服色用樂與否臣曹無可據之例不可不一番稟定故敢此仰達矣上曰問于大臣稟處可也出擧條在簡曰取考辛亥遷陵時謄錄則代奠官兼守殯官以代奠官之不可讀祝別出大祝而以文官郞廳之在陵所者差出二員矣今番遷園時代奠官兼守殯官事旣已啓下別出大祝亦當依辛亥年例擧行故敢此仰達矣上曰依爲之出擧條在簡曰取考癸丑年遷陵時謄錄冬至陳賀權停各道箋文不爲封進矣今番冬至陳賀旣命權停各道箋文何以爲之乎上曰置之可也出擧條在簡曰緦服未盡之前宗廟社稷永禧殿親祭展謁時行禮進御常時服色出還宮以無揚黑團領百官則無紋黑團領去胸褙品帶行禮時從上服儲慶宮毓祥宮宣禧宮展拜動駕時自上御白袍百官以白袍隨駕依此磨鍊何如上曰依爲之出擧條昌順曰本曹郞廳中今番船色擧行最爲緊重而該色正郞洪復浩人固精詳年已衰老檢飭之節恐難擧行他司郞官中相換何如上曰依爲之出擧條命退諸臣以次退出
정조 13년
己酉七月二十五日酉時上御重熙堂右承旨入侍時右承旨洪仁浩假注書李海隣記注官白慶楷金健修以次進伏訖上命書傳敎曰今番轝士軍丁無異於正輦扈輦隊抄之又抄似無紛雜之弊點考以二次爲之因此又思之習儀之三度設行旣屬浮文時値隆寒只以一度爲之事分付遷園積年經營今旣卜吉爲此役幾年措置軍丁使用之需無論幾萬兩隨入隨下以此知悉分排磨鍊之際務從加厚事分付都監大小轝及壙中所用緞品纔以措置者內下之意已有下敎亦令貢市堂上預爲知委市民俾無等待之弊俄筵亦有下敎而昨聞都監堂上言市民輩頗以如例應役來訴云而今番給糧米使用之擧非不知事面之如何朝家本意自有在焉則渠輩之如此不但屑越亦關國綱民習更以此等之言有入徹之事則貢市堂上該署提調難免重勘令廟堂各別嚴飭受服文蔭武在職及無職人應受服者祭服正布預卽分給前此筵中已有下敎使之別置者其時予意則正爲今番事留意戶判依此知悉擧行事分付又命書傳敎曰出玄宮後自朝夕奠上食晝茶禮至遣奠祭品竝以自內措備該司則上食外各奠晝茶禮只以書下品數待令事分付進排之出於各貢者令戶惠廳磨鍊先會減後進排拔例務從優厚事分付此外今番都監所用物種之不得不取用於貢人市民者竝依此爲之事分付戶惠廳上曰王大妃殿進御一錢重人蔘粟米飮今姑停止蔘橘茶限十貼自明日一貼式煎入出榻敎仁浩曰同罪未敍人隨卽提稟事曾有定式矣前校理李敬五旣已蒙敍除職而前修撰沈興永李祉永俱是同罪之人故敢此仰達矣上曰敍用可也出擧條命退承史以次退出
정조 13년
行都承旨金載瓚坐左承旨李夔坐右承旨洪仁浩坐直左副承旨金履成坐右副承旨閔台爀坐同副承旨鄭大容坐直注書徐有聞仕一員未差假注書李海隣仕直事變假注書鄭履綏仕
정조 13년
吏曹代奠官兼守殯官單安春君
정조 13년
朴命燮奉命在外代以鄭履綏爲事變假注書
정조 13년
傳于閔台爀曰右副承旨入侍
정조 13년
以咸鏡監司狀啓傳于李夔曰觀此狀辭明川漂戶夥然姑無論人命致傷如許不可但以錯愕慘惻言生者之失所猶有接濟之策哀彼胥溺之民無以慰其冤言念及此不遑寧處方欲別遣入侍史官慰撫安集而先以此傳敎道伯申飭地方官曉諭民人渰死社戶近處別設一壇以待奉命行到日設祭被災家戶原恤典外別給米包民人等新舊還上身布雜役等諸凡公私出於民者一竝蕩減其中全沒戶及死者孤寡道伯拔例周恤地方官方欲仍任此意知悉事卽爲回諭端川吉州被災民戶原式外別給恤典身布新舊還上及雜役亦竝蕩減恤孤寡等事亦爲着意擧行事一體回諭
정조 13년
金載瓚以景慕宮都提調言啓曰太常所進紅杮今方薦新於本宮而宮苑紅杮初無結實莫重薦新無以擧行不勝惶恐之意敢啓傳曰知道
정조 13년
鄭大容以吏曹言啓曰今此永祐園告由祭大祝前府使朴宗來塡差而時無職名令該曹口傳付軍職何如傳曰允
정조 13년
以原春監司狀啓薦新生鰱魚限內不得封進惶恐待罪事傳于鄭大容曰勿待罪事回諭
정조 13년
戶曹參判李獻慶疏曰伏以聖孝格感高穹默佑園寢將遷吉地先占以程夫子所謂彼安此安之理推之則綿瓜百世之業自此伊基雖以前和之復見爲愴惟以幽宅之永鞏爲幸臣民慶忭曷有其極仍伏念我殿下至情耿結憧憧在玆經營蓄儲已有年所廞儀之具方中之役辨自內帑不煩經費鹵薄之卒子來忘倦新邑之民有遷如歸至誠所感人和攸同庶幾日吉辰良大禮順成而第伏見遷園擇日之頒布者啓欑室發靷在於十月晦間臣始也疑惑中焉憂慮末乃不勝私計過慮之愚至於中夜繞璧明發曙而不能寐何者燠歲或隆冬無氷寒歲或始冬合氷天之造化非可測度雖在常年每歲十月二十日俗諺稱爲極寒之會年年經驗其言輒符今年則以節氣言之立冬十月節入於九月二十日大雪十一月節入於十月二十日冬至入於十一月初五日其節氣之甚早可知已今年十月上旬正當諺稱極寒之會況過此而至於下旬可望其行船淺津乎嚴風酷寒雖勇夫不得措其手足長氷堅沍雖萬軍無以破其凍合斧以劈之旋卽膠黏棹以撥之莫禦屯凘乘此極險引紼渡涉寧不凜然行船之政少有凝滯寸步莫進臣嘗江行經歷而知之矣況萬斛龍驤有銜不動則萬民齊力亦何所施又況我殿下夙宵一念惟在使斯民無一弊無一怨安行大事順成大禮而萬有一當極沍而乘至險沙格丁夫或致折傷則仰認宸衷必將惻然而不怡凡此事勢實多憂悶以臣賤料竊謂下玄室日字有不可移易進退而至於破舊園發靷日字容有變通以十月上旬內涓吉擧行以避凍沍之節恐爲萬全之道矣或曰若前期發靷則梓室必將屢旬奉安於隋城能無未安乎臣則曰古禮天子七月而葬諸侯五月而葬大夫以下遞減其月數者蓋以久安殯宮饋食如生時爲幸以速葬報虞爲慼故也然此乃初喪之禮也改葬之禮雖不可與比論而卽遷之梓室旣出之後少須臾復享饋食事生之禮於欑室則在殿下如求之誠得無恔乎何必以發靷後數旬權奉欑室爲未安耶況西漢之時陵寢亦有朝夕上食之禮則一時奠饋於新園之下宜無不可矣或曰十月上旬內丁字閣未及訖功則將權奉於何所耶臣則曰人君行幸宿所多在郡邑公廨稱以行宮者自是例也水原邑治寬敝之廨尙多不可傍照行宮之例而作爲欑室耶或曰我殿下深念都下民食之艱之畿湖公私秋卜限以十月望前畢輸今若進定發靷則各道船隻皆將於九月晦間聚集京江穀物未盡運都民失所仰豈不貽憂於聖慮乎臣則曰今年節早各穀收穫皆在八月雖晩熟之稻九月初亦可盡收畿湖稍近之船卜九月內到京恢恢遠卜雖或未及自可春卜都下民食何患不卒歲乎莫重莫大之事當出於萬全何可顧念些少終致疑誤耶諸船事情臣盡思夜度不敢自隱唐突冒陳惟聖明博詢廣謀從長裁處焉且伏念道路有夷險津渡有安危臣未敢知引紼之行將欲渡何津而由何路乎松坡及三田渡距果川宿所大段相左不免迂回豆毛浦本來淺狹亦可容累百舸艦而船艙處所亦皆便好否耶如其不然則莫如直由興仁崇禮兩門向西氷庫之爲最便安也此一款亦令京兆畿營預爲巡審形便兼招各處津民詢問其水性險易船艙便否以爲論奏稟定之地有不可已也臣於世務實所昧昧而旣有管見不敢不罄愚於大事之時竝乞恕其迂妄而留神垂察焉答曰省疏具悉卿之所陳可見無隱之意雖可嘉也安園日字不可進退而發靷日字以十月上旬內涓吉事卿言固出於愼重而旬念之間隆沍迥殊姑難的料況王朝禮不若士庶設欑必於廳事下鋪沙甎冷燠不係於日候此所以難從也道路事向筵有下敎於大臣者初欲權奉別殿由西氷庫渡涉少寓無窮靡逮之慟而若是則慈宮必欲躬臨急於仰寬擬自園所就便道奉發因路程之姑未成出尙稽頒示矣船艙事卿雖以凍合鑿開爲慮此則已有商量今番勿用船艙之制以浮橋用臨津例作行之意預令有司知此擧行矣
정조 13년
己酉七月二十六日午時上御誠正閣右副承旨入侍右承旨與都監堂上入侍時右副承旨閔台爀右承旨洪仁浩記事官徐有聞記注官白慶楷金健修都監堂上鄭昌順以次進伏訖上敎昌順曰浮橋比船艙完固而且爲省費之道故今將經紀而係是自今創開之事也苟不能悉心措處則似不無疏率之慮卿以水部之長兼敦匠之任玆回諭須專意擔着善爲擧行可也昌順曰臣敢不竭命仁浩台爀讀公事書判付訖命退諸臣以次退出
정조 13년
己酉七月二十六日申時上御重熙堂右承旨入侍時右承旨洪仁浩假注書李海隣記注官白慶楷金健修以次進伏訖上命書傳敎曰明川五社被水如此聞來不覺慘惻瘡痍之餘另軫懷保之政庶可安堵前府使沈能翼姑爲仍任待畢奠接令道伯狀聞後差代端川漂戶亦至五十餘戶而人命致傷甚夥然此亦瘡痍之餘字恤之責專在守宰新除府使姑未經事難責劇邑洪允復之無區處可悶洪允復以端川府使原望筒改付標時府使尹孝儉仍付京職待閑邑窠差送事分付又命書傳敎曰斬破土及丁字閣開基皆已爲之斬破土則只若干開基依筵敎去浮土姑不始役乎鸎峯則大小浮石所今皆竝設乎江華浮石姑觀一兩日卽令還來仍卽合力於鸎峯爲當狀請之際徒費日子自都監觀勢便宜爲之形止從後狀聞所憧憧者卽運石一事鸎峯雖曰稍近距封標爲數十里間有溝塍車路不適宜小小石物外如魂遊石等體大石物治石仍於浮石所爲之待十月間程路堅凍運致然後可無多少弊端事勢便好則何拘前例有無卿等知悉此意商量措處事下諭于園所都監命退承史以次退出
정조 13년
行都承旨金載瓚坐左承旨李夔坐右承旨洪仁浩坐左副承旨金履成坐直右副承旨閔台爀坐同副承旨鄭大容坐直注書徐有聞仕一員未差假注書李海隣仕直事變假注書鄭履綏仕
정조 13년
金載瓚啓曰來初一日輪對日次矣敢稟傳曰後日次爲之
정조 13년
閔台爀啓曰大司憲金魯淳執義李運彬掌令李秉喆持平柳畊牌招啓辭未下掌令閔彝顯在外持平一員未差監察茶時之意敢啓傳曰知道
정조 13년
鄭大容啓曰判尹金文淳左尹金思穆右尹柳誼依下敎來待矣傳曰入侍
정조 13년
以園所都監狀啓鸎峯石子先爲礱治待秋土堅後運入計料事傳于金履成曰屛風石所入石物中橫駕直豎者石品雖不及屛風石似可合用雖以長廣尺度言之不必一遵長陵之制以石材大小定間架闊狹令別看役知此意從便爲之事分付事回諭
정조 13년
傳于金載瓚曰都承旨與戶曹判書入侍
정조 13년
以吏曹參議李勉兢牌不進罷職傳旨傳于鄭大容曰只推
정조 13년
有政吏批判書金鍾秀牌不進參判金熹進參議李勉兢牌不進左副承旨金履成進啓曰判書金鍾秀參議李勉兢竝牌招不進小臣獨政未安何以爲之敢稟傳曰仍爲之以李身晦爲司諫趙恪爲持平洪樂恒爲掌樂正李喆純爲竹山府使敦寧參奉南正和健元陵參奉朴絅壽相換命課學敎授單李鼎吉
정조 13년
兵批判書具允鈺進參判趙鼎鎭病參議朴宗岳入直進參知洪文泳病左承旨李夔進以成塤爲景福將李榏爲訓鍊判官鄭獜采爲備邊郞柳維爲阿山萬戶僉知單尹守範備邊郞尹孝險仍任事承傳副司直具庠金魯永李祖承趙衍德安廷鉉副司果朴孝成竝單付以曺命集爲備邊郞
정조 13년
傳于金履成曰左副承旨入侍
정조 13년
鄭大容啓曰摠護使金熤左議政李性源右議政蔡濟恭依下敎來待矣傳曰入侍
정조 13년
再政吏批啓曰判書金鍾秀牌招不進參議李勉兢傳旨未下小臣獨政未安何以爲之敢稟傳曰仍爲之又啓曰左議政李性源許副事命下矣當爲置處而領敦寧一窠他大臣今方見帶本曹時無相當窠依例送西之意敢啓傳曰知道以金載翼爲西學敎授左議政單李在協承文都提調單李在協
정조 13년
兵批啓曰左議政李性源許副送西事命下矣當爲隨品置處而領中樞一窠判中樞二窠他大臣今方見帶依例從座目加設判中樞下批之意敢啓傳曰知道以李寅植爲宣傳官判中樞府事單李性源
정조 13년
金履成以吏批言啓曰卽接議政府移文則本府司錄申星模身病彌留屢次呈旬勢難察任云今姑改差何如傳曰允
정조 13년
洪仁浩啓曰都監堂上徐有隣鄭昌順禮曹判書李在簡依下敎來待矣傳曰入侍
정조 13년
以黃海監司狀啓載寧等邑民家漂壓事傳于洪仁浩曰被災民戶另加顧恤身役蠲恤依前下敎爲之事回諭
정조 13년
李夔以弘文館言啓曰副校理李埦旣有只推之命卽爲牌招察任何如傳曰允
정조 13년
金載瓚以禮曹言啓曰今七月二十七日摠護使左右相都監堂上禮曹判書同爲入侍時上曰秋展謁草記入啓已久而新園所今旣斬草破土便是始事此時動駕不可如例動樂如欲陳而不作則莫重展謁儀文不可不備亦無傍照之例展謁之闕禮亦涉未安卿等之意何如領議政金熤曰園所卜吉期日已涓以聖上愴恫之懷洞屬之意法駕用樂有所怵惕於聖心有此秋展謁時用樂與否下詢之敎臣等不勝欽誦感歎第啓園隔三朔之久禮節有一定之限自今朔停樂旣無可據之例又無傍照之例臣不敢指一仰對矣左議政李性源曰法駕鼓吹事體甚重三朔在前不必爲拘者領相所奏儘然而方當始事聖念洞屬設或陳而不作亦似無礙於禮意右議政蔡濟恭曰啓園尙隔三朔展謁與法駕動樂似不必有拘至於姑停展謁聖心愴慕之中雖謁廟常禮不欲如例行之則此自上義起未爲不可而非自下仰請事矣上曰發遣禮曹郞官未登筵諸大臣處收議後禮曹三堂上各具意見仍又詳考各年展謁前例草記可也事命下矣發遣郞廳問議于諸大臣則領中樞府事金致仁以爲病昏不得獻議云判中樞府事鄭存謙病未獻議云判中樞府事徐命善病未獻議云領敦寧府事洪樂性病未獻議云判中樞府事李福源病未獻議云判中樞府事李在協以爲今此始役乃在園所新占處啓園三朔之前遽用致齋之例終似過中然則法駕用樂陳而不作旣無可據之例有不敢臆對伏惟上裁云臣意則園所之工役旣始聖心以此時用樂爲未安實仰聖孝之出天而法駕動樂事體至重旣行展謁之禮而陳而不作元無可據之例春秋展謁雖是典禮一審權停恐不至大害於情禮參判徐鼎修以爲太廟展謁事體至重法駕鼓吹禮意有此行展謁而停鼓吹考之國朝典禮旣無可據之例而今當園役伊始之日有此博詢考據之擧實仰聖上愴慕怵惕之至意以臣謏見不敢指一仰對矣云參議李義綱以爲園所卜吉工役旣始以聖上出天之孝展謁時用樂之節不欲如例行之臣不勝欽仰感誦矣但謁廟而停樂旣無可據之例展謁之一番權停恐不害爲自上義起而以臣謏淺之見不敢指一仰對矣云而取考臣曹所在謄錄則戊子春秋展謁取稟以更待下敎爲批而俱爲停止己丑正月始行春展謁此或爲可據之例伏惟上裁傳曰俄筵詢問之擧非不知義無所稽禮無可據而廟儀至重至嚴則不備未安欲備亦難便先儒猶以告事之初宜服當服之服爲言則舊園告禮夜將行矣新園工役亦已始事用樂之外備法駕具儀衛一與常時無間已萬萬難强況法樂典禮所重且有關於壓尊之嫌則徑情權撤尤豈不如何乎此所以欲得平常時停謁之已例也李判府獻議固知經常之論而右相筵奏中云云亦有意見先朝兩年故事卽靜攝倦于勤之時雖未必十分襯當今予情事氣力實難强作則何異於靜攝中一番權停乎參以情文莫若暫停廟宮秋展謁取稟草記姑爲還下依此知悉擧行可也
정조 13년
鄭大容以備邊司言啓曰前仍慶尙道尙州民金濟商等上言本州糴弊矯救之策令道臣論理狀聞後稟處之意覆啓分付矣卽見慶尙監司洪檍狀啓則枚擧該牧使徐簡修牒呈以爲本州各穀爲十四萬二千七百餘石而當分爲八萬六百餘石受還爲一萬五千餘石每石所受多不過五石零目下糶糴別無爲弊之端元穀之移貿移轉固非可論而耗條之每年作錢不害爲次次減糴之道請令廟堂稟處矣移轉移貿減其穀摠慮在病民意欲矯弊而觀此道啓則穀簿民戶多寡相當姑無爲害之端云本邑事情旣如此則移轉移貿非所可論竝令置之至於耗條之年年滋殖添補元還畢境穀多之弊不可不預念或作錢而上納京司或移貿而添還道內每年受糴之時自本邑參量事情往復戶曹從長擧行事分付何如傳曰允
정조 13년
鄭大容以備邊司言啓曰頃以嶺南山邑穀多處減數之道已變通諸邑外如有願者一體施行之意筵稟行會矣卽見慶尙監司洪檍狀啓則枚擧各該邑論報以爲咸陽安義山靑等三邑還多之弊比他最甚元穀發賣民旣不願三邑所在盡分之還一竝以穀小邑半分之穀爲先互換以除分給之數每年耗條旣有定奪竝與禮安軍威眞寶聞慶慶山梁山昌寧等七邑而往復該曹作錢減數期有實效計料至於咸昌奉化英陽新寧安東義城等六邑之元還請作旣出民願從市直發賣移貿與上納間從便區處實合釐弊之政龍宮淸河兩邑之太租換色亦爲裒益之道而元還作錢穀物換色有非自下擅便者請令廟堂稟處矣山沿穀簿之去來裒益惟視本道邑勢民情之如何而已今此咸安淸三邑還穀夥多實合減數而作錢有弊慮在擾民則姑就道內半分之穀互換三邑盡分之數減其分給均其多寡似爲矯弊之道而耗條之年年滋殖添補元數實非救瘼之意禮安等七邑耗條作錢旣有筵奏定奪此亦依七邑例許令作錢咸昌等六邑耗條外元還作錢之請可知穀多爲弊不可不變通而道臣旣以從市直發賣移貿上納間從便區處爲言至於龍宮淸河租太相換一從民情準折換色則旣無損益之可言亦無事勢之難便竝依狀請許施何如傳曰允
정조 13년
李夔以御營廳言啓曰本廳把摠安宗厚身病甚重勢難察任改差何如傳曰允
정조 13년
洪仁浩以刑曹言啓曰頃奉水原民被配者放送之命其中居住之錄在配案者五名發關諸道以爲放送不書原籍邑名之類則無他憑考之道慮有落漏之弊發關該邑使之査實於該邑矣卽接水原府使趙心泰所報則以爲本府民人中徐載顯以托跡宮房作弊閭里且以雜術敢爲眩惑罪丁未流配於慶尙道金海府崔興得以私掘露棺罪戊申流配於咸鏡道洪原縣己酉移配京畿砥平縣李羲暹以御符僞造罪今夏酌配於全羅道光州牧而俱未蒙放云徐載顯崔興得所坐俱係雜犯依傳敎一體放送至於李羲暹係是一律減死恐難遽議疏釋置之何如傳曰竝放送可也
정조 13년
己酉七月二十七日辰時上御重熙堂同副承旨入侍時同副承旨鄭大容假注書李海隣記注官白慶楷金鳳顯以次進伏訖上命讀公事仍書判付訖命書傳敎曰同副承旨見有實𧏮許遞前望單子入之命退承史以次退出
정조 13년
己酉七月二十七日辰時上御誠正閣漢城府堂上入侍時同副承旨鄭大容假注書李海隣記注官白慶楷金鳳顯漢城判尹金文淳左尹金思穆右尹柳誼以次進伏訖上曰轝士軍抄點何日爲之耶文淳等曰明日將爲之矣上曰右承旨入侍出榻敎賤臣承命出傳右承旨洪仁浩進伏命書傳敎曰今日摠護使復命時左右相同爲入侍上曰提調入侍賤臣承命出回奏曰提調不入來矣上曰使之來待政院可也賤臣承命出傳命退諸臣以次退出
정조 13년
己酉七月二十七日巳時上御誠正閣三大臣都監堂上入侍時左副承旨金履成假注書李海隣記注官趙慶遠金鳳顯領議政金熤左議政李性源右議政蔡濟恭都監堂徐有隣李在簡鄭昌順以次進伏迄熤等曰數日日氣過涼此時聖體若何上曰一樣矣熤曰斬草破土之役日吉順成今則旣已始事伏想愴慕如新而土色純吉裁穴之議亦爲歸一下情不勝多幸矣上曰挨左之計僉議詢問云是爲萬幸今之地師豈有及於古人者耶一從古人文書則十十穩當矣熤曰丁字閣開基稍挨於白虎邊故明堂之圓潔則固自如而或以爲挨右四五間則爲好云惟在上裁矣上曰對案珠形不蔽圓潔之體則丁閣之或差右幾許或差左幾許惟當從便爲之矣熤曰鄭道弘聞甚慣熟於山役云亦爲起送使之看役好矣上曰自都監別看役差下使之察任可也上曰李獻慶疏卿等見之乎熤等曰臣等未之見矣濟恭曰臣則得見其草本矣上曰所陳之意固出於無隱之義而啓園擇日事固不敢容議船艙事似未聞浮橋定制而然矣靷路當由城內云云豈非正當經常之論而予意則向筵已悉諭卿等想知之矣奉安別殿少伸莫逮之慟固是情理之當然而慈宮氣力無異篤老自逢今月一倍落下殆至轉側須人而啓園時哭臨之敎多般陳懇僅得請寢若當靷行入城之境則又將何辭仰寬也百爾思之萬不獲已果以自園所作路由杜浦渡涉爲定故昨日宰臣之批已諭予意矣濟恭曰臣外臣也只以淺見仰揣而揆以情理則謂以哭臨洩哀較勝於悲慟之未紓矣今伏承下敎若是懇惻臣隣瞻聆孰不仰曉聖意之有在乎敎性源曰日前疏批已示予意然欲爲面諭而許副矣今旣登筵不可無曲副之擧矣性源曰伏承聖批之後以已蒙體諒知之矣上曰秋展謁擇日草記入啓已久而新園所今旣斬草破土便是始事此時動樂不可如例動樂如欲陳而不作則莫重展謁儀文不可不備亦無傍照之例展謁之闕禮亦涉未安卿等之意何如熤曰園所卜吉期日已涓以聖上愴恫之懷洞屬之意法駕用樂有所怵惕於聖心有此秋展謁時用樂與否下詢之敎臣等不勝欽誦感歎第啓園隔三朔之久禮節有一定之限自今朔停樂旣無可據之禮又無傍照之例臣不敢指一仰對矣性源曰法駕鼓吹事體甚重三朔在前不必爲拘者領相所奏儘然而方當始事聖念洞屬設或陳而不作亦似無礙於禮意矣濟恭曰啓園尙隔三朔展謁與法駕動樂似不必有拘至於姑停展謁聖心愴慕之中雖謁廟常禮不欲如例行之則此自上義起未爲不可而非自下仰請之事矣上曰發遣禮曹郞官未登筵諸大臣處收議後禮曹三堂各具意見仍又詳考各年展謁前例草記可也出擧條熤曰園所所用木物輸運等事有不得不民丁使役處以本府所在儲置量宜給價事似便宜故敢達矣上曰依爲之出擧條性源曰臣以使事有仰達者矣書狀官金熙朝謂有私義不可冒赴云合有變通之道矣上曰改差可也出擧條命退諸臣以次退出
정조 13년
己酉七月二十七日巳時上御重熙堂都承旨與戶曹判書入侍時行都承旨金載瓚記事官徐有聞記注官趙慶遠金鳳顯行戶曹判書徐有隣以次進伏訖上曰政官牌去來催促可也賤臣承命出傳有隣曰昨接北伯所報則南北關穡事姑未知如何出場而方當通一道設賑之餘又有初七日明川府大水之災民情遑汲尙未奠安其在預備無患之道惟有兩南穀貿取船運之擧營下業商之民不無捐財私貿之意自巡營先之爲一道唱然後方可以激勸嶺南錢四萬兩湖南錢一萬兩從長許貸則將此散貿次第運致還報之道姑待明年春夏間自本營拮据則可以有裕於民食可以無損於公貨方欲以此狀聞或論報而先爲商議于廟堂如有北路事下詢導達措處之方爲宜云故適因言端有所提稟而仍伏承就議大臣稟處之命矣依下敎就議于領右相則皆以爲北路年事姑未出場而賑餘水災旣如是孔酷則其於拯救之道宜講拔例之擧而北伯所報儘有意見兩南公貨中稱此數許貸該監營就各衙門上納錢除出充補仍令北營直爲上送於各衙門則民情事勢俱爲便當特爲許施似好云矣大臣之意如此依此施行何如上曰依爲之出擧條命退諸臣以次退出
정조 13년
己酉七月二十七日午時上御重熙堂右承旨入侍時右承旨洪仁浩假注書李海隣記注官趙慶遠金鳳顯以次進伏訖上命書傳敎曰筵席旣面諭禮儀三公各有職掌左議政李性源相職今姑許副又命書傳敎曰卜相仁浩曰卜相事命下矣領議政金熤右議政蔡濟恭命招何如上曰依爲之出擧條仁浩曰卜相事命下矣政官牌招開政何如上曰依爲之出擧條命退承史以次退出
정조 13년
己酉七月二十七日申時上御誠正閣右承旨與兵曹判書入侍時右承旨洪仁浩假注書李海隣記注官趙慶遠金鳳顯兵曹判書具允鈺以次進伏訖允鈺曰今此遷園時陪衛當爲磨鍊而取考辛亥年謄錄則分兵曹分摠府堂郞各一員五衛將二員宣傳官四員武兼八員侍衛矣今亦依此磨鍊乎上曰依爲之出擧條允鈺曰今此遷園時軍兵當爲磨鍊禁軍則以幾員侍衛挾靈轝軍前後廂軍以幾名磨鍊乎上曰禁軍則百人挾靈轝則二百名先後廂軍則以訓局軍七百名磨鍊可也出擧條允鈺曰取考謄錄則靈轝侍衛白笠白天翼挾靈轝軍白戰巾白號衣神輦侍衛着吉服矣今亦依此磨鍊乎上曰依爲之出擧條允鈺曰大駕出還宮時服色辛亥年則係是國恤三年內伊時服色今不敢倣用而謹考顯廟朝癸丑年驪州寧陵遷奉時禮曹節目則出還宮時軍戎儀物竝如常轝輦裹以靑色繖扇等物竝用靑兵曹都摠府宣傳官及駕前後近屬侍衛人員白衣黑笠黑帶其餘各項將士軍兵服色竝如常云矣今番遷園後動駕時亦依此磨鍊乎上曰依爲之允鈺曰禁軍係是衛內軍兵每當侍衛服色改着時一體改着今番服色以靑黑色磨鍊乎上曰渠輩常時所着無非靑黑色苧綿華鮮者絶罕不必新備只令勿着華鮮緞品可也允鈺曰遷園後殿座時侍衛服色亦當以黑笠白天翼黑帶黑靴子磨鍊乎上曰依爲之出擧條命退諸臣以次退出
정조 13년
行都承旨金載瓚坐直左承旨李敏采未肅拜右承旨李夔坐左副承旨洪仁浩坐右副承旨金履成坐直同副承旨閔台爀坐注書徐有聞仕直一員未差假注書李海隣仕事變假注書鄭履綏仕
정조 13년
李夔以一所巡廳言啓曰去夜二更一點量拱北門下路有一白衣人忽地犯夜而執捉詳問委折則稱以楊州居幼學柳椽爲名方往壯洞不知東西枉尋到此云而行止旣甚殊常且莫重宮墻至近之處暮夜彷徨極涉訝惑姑爲捉置依例移送秋曹之意敢啓傳曰知道
정조 13년
傳于金載瓚曰同副承旨入侍
정조 13년
傳于金履成曰都承旨與提調入侍
정조 13년
以副校理李埦牌不進罷職傳旨傳于金載瓚曰只推
정조 13년
傳于洪仁浩曰都承旨與都監堂上入侍
정조 13년
金載瓚以園所都監都提調意啓曰本都監別看役前僉使鄭道弘差下使之察任何如傳曰允
정조 13년
金載瓚以遷園都監都提調意啓曰依傳敎殯宮水剌間所用銀器皿別單書入之意敢啓傳曰知道
정조 13년
金載瓚以遷園都監都提調意啓曰依傳敎遷奉時所用各項匹緞別單書入之意敢啓傳曰知道
정조 13년
金載瓚以遷園都監都提調意啓曰漢城府次知軍丁及所給米錢別單書入而令該府依此數抄擇整待兵曹與都監次知軍亦爲磨鍊知委擧行之意敢啓傳曰知道
정조 13년
洪仁浩以吏曹言啓曰今此宗廟朔祭大祝前修撰沈興永塡差而時無職名令該曹口傳付軍職何如傳曰允
정조 13년
己酉七月二十八日辰時上御重熙堂都承旨與提調入侍時行都承旨金載瓚記事官徐有聞記注官白慶楷金鳳顯藥房提調徐有隣以次進伏訖上曰承旨前望單子持入可也賤臣承命出持入上曰承旨以李敏采出牌事分付可也賤臣承命出傳有隣曰今番誌石以石刻擧行事命下矣所當依前例浮取以來而表石旣用私儲此亦以私儲取用何如上曰依爲之出擧條命退諸臣以次退出
정조 13년
己酉七月二十八日酉時上御重熙堂都承旨與都監堂上入侍時行都承旨金載瓚記事官徐有聞記注官白慶楷金鳳顯園所都監堂上鄭民始以次進伏訖上曰工役今至何境乎民始曰木物姑未到泊故見今企待矣上曰石物事誠幸矣民始曰此莫非聖孝攸感神人垂祐而然矣上曰稍上稍下之制不可不詳審矣民始曰然矣民始曰園所局內補土處極其浩大所入物力將不知爲幾許都監請得財力以距京稍遠之故曾前都監之各項物種捧用於各司者遠外策應爲弊不少不得已取用者皆自都監貿用冗費倍蓰不無不足之慮而補土物力又自都監專當則將未免狼狽各處補土物力不可不別爲區劃以爲支用之地御營廳錢限五千兩劃給以爲取用於補土之地何如上曰依爲之出擧條民始曰車牛喂養草外方則例以本邑結所進排矣今番亦令該邑結所進排而以儲置米會減之意分付何如上曰依爲之出擧條民始曰欑宮平床所排褥席及靈座所排床席自舊園所移用勿爲新造事旣承下敎矣以此知委於遷園都監何如上曰依爲之出擧條民始曰丁字閣三門欑宮排設處紅綃帳以舊園所欑宮所排移用事旣承下敎矣以此知委於遷園都監何如上曰依爲之事畢後淨處燒火可也出擧條民始曰大轝假家儀仗假家近例俱不造作只設油遮日及雨備矣依此擧行之意分付該司而假家則勿爲待令之意亦爲分付京畿監司處何如上曰依爲之出擧條民始曰慕華館莎草限一萬五千張浮出船運下送之意前已稟定矣若欲臨時下送而水路凍氷則易致狼狽必於十月初使之卽爲下送而莎草之浮出日子許久必多枯損園上所入則決不可以此取用此則限二千張臨時浮出以各軍門及司僕寺卜馬一齊駄送之意竝爲知委於遷園都監何如上曰依爲之更思軍門卜馬使用令司僕卜馬中別爲給價駄送可也出擧條民始曰各軍門卜馬遠地立待有弊今番則除減凡干使役以水原府雇馬取用而雇價則以會付穀會減之意分付何如上曰依爲之出擧條民始曰運沙運土之役甚多各軍門運沙車子限二十輛借用而令各該軍門卽爲出送于都監何如上曰依爲之出擧條民始曰開金井在於十月初三日而作甕家擇日乃是八月十二日其間日字太遠令該曹以九月望念間更爲推擇何如上曰依爲之出擧條民始曰丁字閣四面設布帳依近例擧行事分付各軍門何如上曰待兵曹草記分定可也出擧條民始曰取考辛亥謄錄則洞口內外紅箭門及三門大紅箭門竝設矣今番則何以爲之乎上曰此是浮文不過一日間暫設者常時所立外竝勿爲可也出擧條民始曰三物所入細沙例用露梁細沙矣令字內軍門限三百石收聚堅實封裹卽爲船運下送之地何如上曰依爲之出擧條民始曰假齋室及內人假家勿爲造備事旣承下敎矣守殯官處所以公廨中推移用之何如上曰依爲之內人到洞口後還送假家自可無論守殯官外三寺及水剌間祭物熟設處亦以公廨中卿其商量分定大小假家竝除之事嚴飭畿營可也出擧條命退諸臣以次退出
정조 13년
行都承旨金載瓚坐左承旨李敏采坐直右承旨李夔坐直左副承旨洪仁浩坐右副承旨金履成坐同副承旨閔台爀坐注書徐有聞仕一員未差假注書李海隣仕直事變假注書鄭履綏仕
정조 13년
李夔啓曰備邊司郞廳來言今日賓廳日次而領議政金熤身病左議政李在協未肅拜右議政蔡濟恭身病不得來會云矣敢啓傳曰知道
정조 13년
傳于李夔曰傳香承旨馳詣受香所奉審摘奸以來
정조 13년
李夔啓曰御營大將徐有大以南關王廟獻官今方受香出去矣所授命召來請還納何以爲之敢稟傳曰仍佩往來都提調摠察從事官發牌聽傳敎
정조 13년
兵曹以任嵂爲陪往大將
정조 13년
傳于李敏采曰京畿監司入侍
정조 13년
以承旨房望傳于金履成曰仍
정조 13년
以咸鏡監司狀啓利城縣監朴光迪令該曹催促下送事傳于李夔曰情理旣如此改差令該曹口傳各別擇差仍令明日辭朝
정조 13년
吏曹口傳政事以張齊斗爲利城縣監
정조 13년
以咸鏡監司狀啓吉州牧人命渰死民戶漂壓事傳于李夔曰纔以明川事寢食靡甘接界之地又如許慘惻云云猶屬歇後況瘡痍之餘生者又何以活出死者調恤之典一依明川例擧行其外蠲減等節亦依明川例爲之設祭及慰恤仍令進去史官一體擧行事回諭
정조 13년
以咸鏡監司狀啓鏡城府民家頹壓人命渰死事傳于李敏采曰周恤等事依端川例擧行形止狀聞事回諭
정조 13년
備忘記長番內官鄭國允承傳色差下政院知悉
정조 13년
以副校理李埦牌不進罷職傳旨傳于李夔曰只推
정조 13년
金載瓚以弘文館言啓曰副校理李埦旣有只推之命卽爲牌招察任何如傳曰允
정조 13년
金載瓚以遷園都監言啓曰梓室上字書寫官銘旌初次書寫官銘旌再次書寫官表石大字篆文書寫官表石陰記書寫官實預差職姓名別單書入之意敢啓傳曰知道誌文當親撰親書石品待鍊正卽爲草記可也
정조 13년
閔台赫以禮曹言啓曰作甕家擇日以九月望間更爲推擇事擧條啓下矣卽令日官推擇則來九月十七日庚子卯時爲吉云以此日時原單子中改付標以入之意敢啓傳曰知道
정조 13년
金載瓚以奉常寺言啓曰東籍親耕田所種皮黍打作則所出爲一石五斗皮粘粟打作則所出爲一石七斗皮稷打作則所出爲三石十斗之意敢啓傳曰知道
정조 13년
李夔以兵曹言啓曰取考謄錄則各都監轝士軍人一依都監知委自臣曹磨鍊啓下而今番則仍特敎給價取用自本都監已爲磨鍊啓下矣本曹別無磨鍊節目之事陪往大將一員前期啓下使之察任漢城府郞廳一員都廳稱號習儀日及正日陪往大將領軍人聽都監分付擧行軍人服色一依都監知委施行何如傳曰允
정조 13년
李夔以兵曹言啓曰內禁衛將閔光升身病猝重時月之內無望供職呈狀乞遞宿衛領軍之任不可久曠今姑改差何如傳曰允
정조 13년
左議政李在協箚曰伏以皇天默佑園寢卜兆吉地有待靈辰載涓孝思倍深於愴慕群情胥切於忭慮臣於此際忽奉議政重大之命大禮當前事有爲榮蓐蟻之忱可以少伸欣祝之誠可以自效在臣分義曷敢不顚倒趨承而第念相之爲職其重顧何如也臣初蒙誤恩尙愧不能力辭再溷揆地尤非夢寐所期況臣周歲伴食畢竟自陷於罪戾每一追惟惶汗浹背今若輒諉所重之有在視以宿趼揚揚冒進於僨敗之地則臣之私義縱不足言國體傷損又孰甚焉縮伏數日終不敢淺默略具文字仰首鳴號伏乞聖慈亟賜斥退改卜賢德以幸國事焉答曰省箚具悉卿懇取卿宿德意有在焉卿須體予至意卽起視事仍傳于李夔曰此批答遣史官傳諭于左議政
정조 13년
己酉七月二十九日卯時上御重熙堂戶房承旨與京畿監司入侍時左承旨李敏采記事官徐有聞記注官白慶楷金鳳顯京畿監司徐有防以次進伏訖上命書傳敎曰今番園所移奉時宿所只是果川果川聞有墻垣亦設布帳云虎網依近例除之事分付畿營宿所站及晝停站皆是官舍園所宿所站已慮民邑之弊公廨多不毁撤各色假家依先朝下敎一竝除之事一體分付又命書傳敎曰今番都監用民力之事皆以儲置米會減事因擧條下批而見今舊穀已罄新穀未出民邑之未蒙實效可知勿論錢穀從民願令道伯往復地方官從長措置事卽令廟堂行會有防曰今番園所移奉時及園幸兵曹司僕人馬供饋喂養等節當依謄錄擧行而近年陵幸時喂養供饋自各其司自備只折草待令事每因特敎擧行矣今番則何以爲之乎上曰竝依近例爲之可也出擧條有防曰畿內驛馬本自數小而園所移奉時及園幸時各項入把萬無分排之路今番則補把馬一款切勿擧論之意分付兵曹及司僕寺何如上曰依爲之出擧條有防曰臣於年前待罪畿藩時勸植松桑等木數滿二千株則依例施賞事狀聞蒙允而已有備局節目矣伊後麻田民金鎭祐所植桑木數過二千餘株伊時啓聞請賞矣于今三年該曹尙不回啓邑人以此齊訴故日前別遣褊裨更加摘奸則所植桑木無一枯損鬱然成林將有蠶農賴此爲業之望云其在聳獎之道合有施賞之擧論賞一款卽令該曹依節目施賞何如上曰依法典帖加成給可也出擧條上曰提調入侍出榻敎賤臣承命出與藥房提調徐有隣偕入進伏上曰湯劑令諸醫官自外議入可也命退諸臣以次退出
정조 13년
己酉七月二十九日申時上御誠正閣右承旨入侍時右承旨李夔注書李海隣記注官白慶楷金鳳顯以次進伏訖上命書傳敎曰聞判尹言轝士軍明日欲爲聚點云轝士大將今日內以在京無故人差出與判尹眼同抄點事分付命退承史以次退出
정조 13년
行都承旨金載瓚坐左承旨李敏采坐直右承旨李夔坐左副承旨洪仁浩坐右副承旨金履成坐同副承旨閔台爀坐直注書徐有聞仕一員未差假注書李海隣仕直事變假注書鄭履綏仕
정조 13년
李夔啓曰來初五日朝參日次矣敢禁衛營將官來言今日本營軍兵日次私
정조 13년
李夔啓曰御營廳將官來言今日啓傳曰知道
정조 13년
洪仁浩啓曰大司掌令李秉喆持平柳畊趙恪牌招外監察茶時之意敢啓傳曰知道
정조 13년
傳于李敏采曰左副承旨右副承旨入侍
정조 13년
監司狀啓傳于洪仁浩曰以今神思何暇及於酬應而民事至重耿耿不置見方秋序已深時令亦早今之八月卽古九月也歉與豐庶可領略而設令通一道登熟今夏雨水近年所無反落浸墊處必當夥然此所以庚戌之給災不下於常年前此已慮檢田之臨時驟報俾各先期分抄果依朝令擧行乎此壃爾界不分虛實則何在其別諭之本意乎令廟堂申加嚴飭京畿及三南諸道俾無把束之混徵至於本道非沿邑則山郡須用加倍之力不負對揚之責竝須惕念之意嶺伯處別開嚴飭
정조 13년
以平安監司狀啓農形雨澤馳啓事傳于洪仁浩曰去月望後日候幸得調順觀於狀辭雖甚多幸決知其不若南邑之登熟是所謂豐乞來頭懷保之策預須嚴飭邑宰卿亦留意儲沿穀以裕民食蠲雜徭以息民力無替申飭之意以今夙宵憧憧之神思何暇念及於機務而民事至重不得不如是重複卿與邑宰之惕念對揚宜倍常時竝須知悉事回諭大抵在登熟之歲小民之困於剝割不知爲樂歲猶且切矜況本道今年民情乎卿宜戢察至於處在僻遠之邑守令之放意濟私便成習例謂朝廷可欺恃巡營阿庇一事二事無非墨政懲貪之典不施於此輩而何爲乎稍竢農政之滌場兼探營飭之不嚴當別遣按廉之行另行懲一之擧而不但有已行之故例近來露蹤之弊誠可悶今番則設有繡衣當潛往潛來惟玆先甲之敎意在勿欺以此傳敎卿其頒示列邑俾知勿以國有大事而或忽於民事之本意各自惕勵無陷邦憲事一體回諭
정조 13년
傳于李敏采曰左承旨入侍
정조 13년
李敏采以禮曹言啓曰每年各陵展謁春則二三月秋則八九月取稟事曾有定式矣今秋則異於常時不得循例取稟何以爲之敢稟傳曰新園卜吉之地距京百餘里每歲展省勢不得若意趁今遷奉之前欲頻往伸禮如是則今秋陵幸無以兼爲以此知悉園所凡事自多親審決定者當臨時出令簡儀衛從便往來預以此意分付隨駕官大臣京都監堂郎六曹堂上各一員外竝除之百官成班迎送一節亦除之可也
정조 13년
金履成以遷園都監言啓曰內下各樣匹縀祗受後別單書入之意敢啓傳曰知道
정조 13년
金履成以遷園都監言啓曰轝士軍以下各差備軍價所用內下錢八千兩祗受之意敢啓傳曰知道
정조 13년
洪仁浩以兵曹言啓曰武臣賓廳講書及武經書前後被抄人或在外任遷轉或有頉應講之員甚少武臣中可合人依例加抄別單書入之意敢啓傳曰知道
정조 13년
李夔以壯勇營言啓曰來十月當本營一番右中司屬京畿中哨軍兵來九月二十七日京中逢點依節目準二朔立番之意本道監司處預爲知委何如傳曰允
정조 13년
己酉八月初一日卯時上御誠正閣左議政入侍時同副承旨閔台爀假注書李海隣記注官白慶楷金鳳顯左議政李在協以次進伏訖在協曰近日日氣過涼此時聖體若何上曰一樣矣在協曰大禮當前臣於此時敢不顚倒趨承而第念相職本自不輕初蒙誤恩猶愧過分再溷揆地尤非夢寐之所期也況是職卽臣僨敗之地而今乃揚揚冒進其爲國體之損傷當如何哉伏願俯垂體諒俾卒生成之澤焉上曰卿言過矣過矣勿循例讓須思盡瘁之義上曰都承旨入侍出榻敎賤臣承命出傳都承旨金載瓚進伏上命書傳敎曰遷奉前園所擧動時軍兵以入直中當臨時下敎預令軍門知悉出番軍勿令以聞見等待侍衛則別雲劍二員兵曹摠府堂上郞廳各一員武兼四員入直禁軍三十人其外不緊侍衛及副駕轎雲寶劍儀仗竝除之事分付又命書傳敎曰遷奉前展拜時續續行祭近於瀆䙝當只行展拜之禮以此該曹知悉隨駕百官行禮置之出還宮時諸臣服色時服亦令知悉上曰以擇日事方外聞有甲乙之論云方外之論一不成說試以星曜躔度看之前所在此者今則移在他位古今逈殊則渠之全昧古方只以奇文法妄論大事者萬萬可駭此說固知其不足信而莫重大事旣有此等之說其在曉群惑重事體之道不可無一番辨析之道此意言於摠護使招致方外士人都監與日官反復論難後草記可也命退諸臣以次退出
정조 13년
傳于金載瓚曰傳香承旨馳詣景慕宮奉審摘奸以來
정조 13년
傳于李夔曰廣州府尹卽爲議薦今日內口傳下批仍爲辭朝
정조 13년
備邊司薦以李敬一爲廣州府尹
정조 13년
閔台爀以吏曹言啓曰新除授廣州府尹李敬一方在罷散中何以爲之敢稟傳曰敍用
정조 13년
吏曹口傳政事廣州府尹單李敬一
정조 13년
備忘記廣州府尹李敬一下直長弓一張長箭一部片箭一部筒兒一箇賜給
정조 13년
傳于金載瓚曰判尹陪往大將入侍
정조 13년
傳于閔台爀曰守令有闕之代令該曹口傳差出待下批仍令一兩日內辭朝
정조 13년
吏曹口傳政事以宋守淵爲沃川郡守
정조 13년
以兵曹武臣罷削人別單傳于洪仁浩曰居中蕩滌非赦典則無可論旣書入敍用該曹混書之失不可無飭推考
정조 13년
承政院左承旨李敏采左副承旨洪仁浩同副承旨閔台爀等啓曰卽伏見吏曹別單判下者有島置罪人李魯春陸地移置之命臣等誠不勝驚惑憂慨之至噫彼魯春負犯何如罪名何如而偃息海島王章不加輿情憤惋久而愈積況於昨春以後聲討益嚴則今者自島移陸遽施減等之律隄防之蕩弛將無可言義理之斁晦尤當如何至於吳翼煥之闖呈凶疏情跡叵測尙稽訊鞫已是失刑而今此給牒之命又何爲而降哉該曹則初不擧論於別單而添書處分實是意慮之外若乃成胤儉尹得孚之蕩滌兪岳柱之放送究厥干犯俱極深重此豈可遽議於疎釋之典者哉臣等職忝出納義不敢循例奉承而前後飭禁之下怵畏義分雖不得不頒布憂憤所激敢此聯籲伏乞聖明亟寢成命俾義理明而隄防嚴焉惶恐敢啓答曰今番別單何拘常格爾等無多言
정조 13년
閔台爀以遷園都監言啓曰遷園吉日推擇啓下之後追聞方外不無甲乙之論云故臣熤與觀象監提調臣金鍾秀臣鄭昌順都監堂上臣徐有隣臣李在簡來會都監招致方外士人進士宋重亮幼學姜必齊金永暐與日官池日賓金喜慶池景喆逐條卞析反復論難則金永暐曰初二日卽伏斷日他煞可制伏斷則不可用矣日官等曰此日果爲伏斷而時用通書曰葬埋不忌不可以大要所云反忌通書所不忌之日矣永暐曰只見天機大要有所云云時用通書未及見矣姜必齊曰伏斷日百事皆忌通書雖曰不忌造命訣曰埋葬鑿井尤爲忌二說矛盾何必用此日乎日官曰造命訣三字或見於方書而別成冊子者未之見果是何人所撰而唐本乎常板乎必齊曰只見謄書冊而撰書人亦不知矣宋重亮曰伏斷日時用通書旣曰葬埋不忌雖以曆書言之安葬日多是伏斷而初二日亦然矣永暐曰大要曰地隔日忌安葬十一月申日卽地隔日矣日官曰地隔日通書只忌斬草破土開金井制法三奇祿馬貴同到又値成日則不避矣必齊重亮曰果不以此拘於葬日矣永暐曰此亦只見大要所論而言之矣必齊曰乙之羊刃在甲而甲又爲乙之劫財矣日官曰乙之羊刃辰也甲則只爲劫財不爲羊刃矣必齊曰陽順數陰逆數乙爲陰木則甲豈不爲乙之羊刃乎日官曰祿前一位爲羊刃山前一位爲羊刃逆數而以乙逢甲爲羊刃元無此法此見於何書乎必齊曰在造命訣矣重亮曰此則諸日官之言是矣逆數之說未可曉也必齊曰卯木起胞於申則申是劫煞矣日官曰此非葬擇之所看而設如外論所忌甲申則納音屬水卯木爲絶處逢生此爲吉格初已詳論而定者也必齊曰納音之水何能救木之絶耶日官曰袁天綱五行反生不能敗絶例曰木絶於申而甲申則不絶此是當下逢生謂之以納音水不能救木之說甚是無稽矣必齊曰五行反生之例當下逢生之論日官之言誠然矣必齊又曰亥卯未三合劫居申則申是劫煞矣日官曰此有化煞爲權之法以己酉納音土制甲申納音水以祿馬貴化之則方書所謂制以納音化以吉星者此也必齊曰己酉土果制甲申水而太歲之土被克於時之己巳木則有何餘力而能克水乎日官曰化煞爲權最爲上格時之木不能作梗矣必齊曰卯與申爲元嗔煞矣日官曰此是諸煞中最輕者故安葬摠忌元無擧論矣必齊曰旣以煞爲名則何獨於葬事不拘乎日官曰凡擇日之法雖大吉元無無煞之日故有三凶四吉之法況安葬摠忌外他門戶所屬之煞又安可傍引爲葬家所忌乎重亮曰大凡日家千百其說而人見各異難以大同然古人用法大體旣好則小疵不拘今此丙子月甲申日雖有伏斷等小煞而合於祿貴三奇三德等諸吉星遍考數月之內無勝於此日者云矣臣等旣聞其彼此辨難之語且見其援證諸方書則日官之言皆有所據明白可考方外之說多是無稽輒皆自屈甲乙參差之論從此歸一誠爲萬幸而姜必齊之拗執偏見倡爲異說金永暐之全昧古方妄論大事萬萬可駭國體所在不可不重勘姜必齊金永暐竝令攸司照律嚴處何如傳曰苟有所懷豈可以方外趑趄囁嚅乎朝家亦當嘉其無隱而渠旣無的見又不廣考妄論大事惟意無難亦有關於國綱況斷爛謄冊之作爲徵信無異於向來金曄揆以重其事曉群惑之道不可仍置勘處事依草記施行天機大要時用通書等冊猶可執以爲說至於星曜躔次之說周天度數今古逈殊則假令方書中在此干支位次者今當移在他干支不待數家言可以理推此所以局方推擇之主格局也此後更或以奇文法有雌黃之論卿等切勿傾信而撓屈可也
정조 13년
閔台爀以內醫院言啓曰方泰輿孫內醫加設差下事命下矣依下敎方泰輿孫典醫監權知方禹疇本院參奉一窠加設差下之意敢啓傳曰知道
정조 13년
李夔以都摠府言啓曰今日入直內三廳武兼禁軍及軍兵等當爲中日習射而景慕宮秋享大祭齋戒相値不得爲之之意敢啓傳曰知道
정조 13년
金載瓚以成均館言啓曰本館錢米捧入上下之數錢則應捧應下幾乎相當米則每年有數百包之剩移送工房添補雜用例也忽自十數年來養賢庫所捧養士之米非但初無剩餘每患不足則移送工房尤非可論以此應用雜下竝爲權減不成樣而奸僞日滋莫可收拾目下養士之需實有匱竭難支之慮故臣果取考前後下記及食堂到記招致計士打籌磨準則假令一日食堂爲百額則下記增以二百額日日如是虛張數爻合以論之則每年見失之米洽爲數百石矣京外下吏之偸食官物者何限而未有若該庫吏胥之放恣無忌所當一倂移法司照律嚴繩而究其裏面則吏料至薄該郞太柔已成謬習恬不爲怪之致今若盡數追治則無益於事徒致騷撓臣方自本館從輕重科治而參以年歲之遠近較其偸食之多寡量宜分徵而自今爲始成出節目以爲防塞弊源之地而該庫主簿金致簡人旣懦弱難責振刷典籍金致簡所帶養賢庫主簿之任今姑改差其代以本館郞廳中無論直講典籍以勤幹可任者令該曹另擇單付使之趁卽擧行之意分付該曹何如傳曰允
정조 13년
己酉八月初二日辰時上御重熙堂都承旨與判尹陪往大將入侍時都承旨金載瓚假注書李海隣記注官金鳳顯記事官李相璜判尹金文淳陪往大將任嵂以次進伏訖上曰轝士軍點考昨果爲之乎文淳曰昨與陪往大將眼同抄點則別軍皆壯實可合其餘各差備軍亦無不實者矣敎嵂曰替運以十里一運爲之何如嵂曰臣意則十里一替猶爲過遠更以五里一運爲定爲好矣上曰陪往大將一番出去看審替運所道里遠近後日來待可也上曰前校理沈晉賢金啓洛前修撰柳文養李貞運敍用仍令該曹口傳付軍職冠帶常仕出榻敎命退諸臣以次退出
정조 13년
己酉八月初二日巳時上御重熙堂左承旨與京畿監司入侍時左承旨李敏采記事官徐有聞記注官趙慶遠金鳳顯京畿監司徐有防以次進伏訖上命書傳敎曰受服人吏兵曹抄出令戶兵曹頒給布子事纔有下敎時任百官及雜岐應受者外文臣侍從以上武臣閫帥以上時在罪籍之類無論罷削竄配竝令兩銓今日書入待判下擧行又命書榻敎曰亞尹及摠管中在外人時帶轝士大將人竝許遞上曰都監堂上入侍賤臣承命出與都監堂上鄭民始偕入進伏民始曰水剌間守僕房例爲造成於丁字閣左右而今此丁字閣基址自穴處稍右守僕房若造成於丁字閣之左則正當穴前內明堂之中所見極爲礙眼而自下不敢擅便故敢此仰達矣上曰然則守僕房竝爲造成於丁字閣之右可也出擧條有防曰各道入居錢專爲畿驛立馬之資而上納期限法意甚嚴挽近以來外驛慢不動念每每逾越拖到歲末甚至已上送之後邸人輩又從以幻弄之故畢竟收捧殆過春夏揆以紀綱萬萬寒心當此國役方張之時畿驛之許多馬闕不可不卽速代立而價本專靠於此今年則毋敢復循前習必於十月念日內一齊上送而若過此限則各該驛察訪自臣營直爲狀聞論勘外此邸吏隱匿遷就之類亦自臣營隨其現發一體刑配之意出擧條預爲申飭何如上曰依爲之出擧條命退諸臣以次退出